
	ELEKTRIČNI UDARNI VRTALNIK
	


1.	NAMEN IN UPORABA 
Naprava je namenjena za udarno vrtanje v opeko, beton in kamen, kot tudi za vrtanje v les, kovino, keramiko in umetne mase. Naprave z levo/desnim vrtenjem pa tudi za vijačenje in rezanje navojev.

2.	NEVARNOSTI PRI DELU
Pri delu z udarnim vrtalnikom so možne poškodbe rok, nog, oči in obraza zaradi zdrsa ali neprimernih delovnih oblačil, letečih ostružkov oz. neuporabe sredstev za spenjanje las. Zaradi poškodovane naprave lahko pride tudi do udara el. toka in zaradi hrupa do poškodbe sluha.

3.	PRED UPORABO
· upoštevamo proizvajalčeva navodila za uporabo in varno delo,
· pred vsako uporabo opravimo vizualni pregled naprave, poškodovano izločimo iz uporabe,
· pred vsakim posegom na napravi (zamenjava svedra,…) napravo izklopimo iz el. omrežja,
· preverimo ali je nameščen dodatni ročaj; če ni ga namestimo,
· pred uporabo preverimo in nastavimo vrtalnik na želeno opravilo: vrtanje in vijačenje ali udarno vrtanje,
· uporabljamo samo takšne vrtalne hitrosti, ki so primerne za posamezne materiale oz za določeno delo.

4.	MED UPORABO
· orodje trdno držimo z obema rokama in poskrbimo za varno stojišče,
· priključni kabel naj bo speljan vstran od mesta dela,
· pri vijačenju uporabljamo najnižje hitrosti, če se orodje zagozdi napravo takoj izklopimo,
· pred odlaganjem orodje izklopimo in počakamo, da se vpenjalna glava ustavi,
· pred vrtanjem na območjih, kjer se lahko nahaja električna, plinska ali vodovodna napeljava, predhodno na ustrezen način določimo njihovo lego,
· stikalo za smer vrtenja glave lahko preklopimo samo kadar naprava miruje,
· ob prekinitvi el. toka vedno vrnimo stikalo v izklopljen položaj,
· ne obdelujemo materialov, ki vsebujejo azbest,
· napravi ne približujemo drugih predmetov ali delov telesa, razen obdelovanca,
· sveder in ostružki se pri delu s trdimi materiali lahko zelo segrejejo, zato se jih ne dotikamo, pazimo na vnetljive snovi v bližini,
· če obdelovanec ne stoji dovolj trdno zaradi lastne teže, ga vpnemo.

5.	VZDRŽEVANJE, ČIŠČENJE IN PREGLEDOVANJE
Pred vsakim čiščenjem oz. vzdrževanjem izvlecite vtič naprave iz vtičnice. Vzdrževanje in čiščenje izvajajte po navodilih proizvajalca. Vizualni pregled naprave izvedite pred vsako uporabo. Periodične preglede opravi strokovna oseba oz. zunanja organizacija. Iztrošene naprave predajte pooblaščenemu zbiratelju odpadne EE opreme.
Pri ročnih orodjih v dvojni izolaciji je dovoljena menjava dovodnih kablov samo z originalnim dvožilnim kablom z zalitim vtikačem. Krpanje ni dovoljeno.

6.	OSEBNA VAROVALNA SREDSTVA
Obvezna je uporaba delovne obleke, zaščitnih čevljev, zaščitnih očal, rokavic, glušnikov in spenjalne rute ali trakov za spenjanje daljših las.

